ועדת החוקה, חוק ומשפט, כנסת 20, פרוטוקול מספר 712, 2018-11-20 10:00

ניסן סלומינסקי: בוקר טוב, חברי חבר הכנסת, אנשי הממלכה, המצטרפים, הטוענים הרבניים.

ניסן סלומינסקי: אני מתכבד לפתוח את ישיבת ועדת החוקה, חוק ומשפט.

ניסן סלומינסקי: יש לנו הצעת חוק שהיא מאוד ברורה, אבל היא לא קיימת, אז צריכים להעביר אותה כדי שהיא תהיה עוד יותר ברורה, בנושא של הבוררות.

ניסן סלומינסקי: זו הצעת חוק פרטית?

אלעזר שטרן: יש גם פרטית וגם ממשלתית.

ניסן סלומינסקי: פרטית וגם ממשלתית.

ניסן סלומינסקי: אנחנו ניתן למציע הפרטי להציג את ההצעה שלו בקצרה.

ניסן סלומינסקי: אחר כך הממשלתית תציג את הצעת החוק שלה בקצרה.

ניסן סלומינסקי: אם נראה שזה מתלכד, אנחנו נמזג אותן בהסכמה, ואז נקיים דיון.

ניסן סלומינסקי: אני מקווה שנוכל גם להצביע היום.

ניסן סלומינסקי: אתה רוצה לפתוח?

ניסן סלומינסקי: בבקשה.

טלב אבו עראר: תודה, מכובדי היושב-ראש.

טלב אבו עראר: כיום, אם יש מתדיינים, הם פונים לבוררות, בהתאם לחוק הבוררות.

טלב אבו עראר: בית המשפט המוסמך לדון באותו עניין יהיה בית המחוזי, לו נתונה סמכות ייחודית בעניין.

טלב אבו עראר: ואולם, אם בית המשפט העביר את העניין לבוררות, אז הוא יישאר בית המשפט המוסמך לעניין.

טלב אבו עראר: מצב דברים זה יוצר הבחנה לא מוצדקת המובילה לכך שבתי המשפט המחוזיים מנהלים סכסוכים המצויים בסמכותם, עניינים של בתי משפט שלום.

טלב אבו עראר: מוצע לקבוע כי עניין שלפי חוק הבוררות, יוגש בהתאם לכללי הסמכות העניינית הרגילים.

טלב אבו עראר: כלומר, אם עניין מסוים הנדון בבוררות מצוי בסמכות העניינית של בתי משפט שלום, אז בית משפט השלום יהיה גם בית המשפט המוסמך לדון בעניינים הנוגעים לאותה בוררות.

טלב אבו עראר: התיקון המוצע הולם את המלצת הוועדה לבדיקת מבני בתי המשפט הרגילים בישראל.

טלב אבו עראר: תודה רבה.

טלב אבו עראר: אין לי התנגדות למזג את ההצעה שלי.

ניסן סלומינסקי: תשמע את ההצעה שלהם.

טלב אבו עראר: קראתי את זה לפני.

ניסן סלומינסקי: מאה אחוז.

ניסן סלומינסקי: משרד המשפטים.

אבינועם סגל אלעד: אבינועם, משרד המשפטים.

אבינועם סגל אלעד: אנחנו מסכימים להצעה.

אבינועם סגל אלעד: בתוכן, במהות, אין הבדל בין הצעת החוק הפרטית לממשלתית.

אבינועם סגל אלעד: הממשלתית מדויקת יותר, ואם יש את הסכמת חברנו, אנחנו חושבים שיש בזה כיוון להרמוניה חקיקתית, והצעד הוא ראוי.

שירי לנג: אני רוצה להוסיף.

שירי לנג: שירי לנג, הנהלת בתי המשפט.

שירי לנג: מעבר לחלוקה נכונה יותר של משאבי השיפוט, כפי שחבר הכנסת אמר, אנחנו נביא למצב שבית משפט מחוזי לא ידון עוד בסכסוכים שבסמכות בית משפט שלום.

שירי לנג: יש כאן גם הפחתת עלויות לציבור, גם בהיבטי אגרות.

שירי לנג: היום הצדדים נדרשים להגיע לבית המשפט המחוזי, לשלם אגרות יותר גבוהות, ומטבע הדברים, גם לשלם שכר טרחה יותר גבוה לעורכי הדין שלהם.

שירי לנג: גם במובן הזה יש איזשהו שירות לציבור.

ניסן סלומינסקי: אנחנו כל הזמן חוסכים כסף להנהלת בתי המשפט.

ניסן סלומינסקי: מה אתם עושים עם כל הכסף הזה?

ניסן סלומינסקי: אני צוחק.

טלב אבו עראר: אני אשמח לדעת במה ההצעה שלי יותר מדויקת.

טלב אבו עראר: במה היא יותר מדויקת?

ניסן סלומינסקי: לא, זה אותו דבר.

ניסן סלומינסקי: זו אותה הצעה ביותר.

טלב אבו עראר: לא, לא, הוא אמר יותר מדויקת.

טלב אבו עראר: אני רוצה - - - את עצמי.

ניסן סלומינסקי: היא כתובה יותר - - -

אלעזר שטרן: בהצעת החוק שלך כתוב שהסמכות תהיה לפי חוק בתי המשפט, והם מפנים לבית המשפט המוסמך פי כל דין.

אלעזר שטרן: הקביעה מה סמכות העניינית יכולה לפעמים להיעשות על ידי חוקים אחרים.

טלב אבו עראר: הבנתי.

ניסן סלומינסקי: אנחנו נמזג ואחר כך אתה תסביר את החוק, אבינועם.

ניסן סלומינסקי: אתה רוצה עכשיו להסביר או אחרי שנמזג?

טלב אבו עראר: האמת היא שהחוק ברור, לא צריך הרבה הסבר.

ניסן סלומינסקי: שנייה.

ניסן סלומינסקי: שיהיה מכובד, טיפה שיסביר את החוק.

ניסן סלומינסקי: אתה הסברת, עכשיו שיסביר טיפה.

שירי לנג: אני אסביר, אין בעיה.

שירי לנג: כפי שנאמר כאן, היום הסמכות העניינית לדון בהליכי בוררות נקבעת לפי זהות הגורם שפנה לבוררות.

שירי לנג: אם הצדדים פנו מיוזמתם לבוררות, אז בית המשפט המוסמך לדון באישור פסק הבורר, או בבקשה לביטול פסק הבורר למשל הוא בית המשפט המחוזי.

שירי לנג: לעומת זאת, אם הצדדים הגישו תובענה לבית המשפט, ובמהלך הדיונים בית המשפט הפנה אותם, או בהמלצת בית המשפט הם החליטו לפנות לבוררות, אז בית המשפט שיהיה מוסמך לדון אחר כך באישור פסק הבורר או בהליכים שמביאים לבוררות הוא בית המשפט שהפנה את הצדדים לבוררות.

שירי לנג: למעשה, התוצאה היא שכיום גם בתי משפט שלום דנים בהליכי בוררות, כמובן שגם בתי המשפט המחוזיים, וגם בהתאם לחיקוקים ספציפיים, סעיף 28 לחוק בית הדין לעבודה וצו של בית המשפט לענייני משפחה שעוסק בענייני בוררות.

שירי לנג: יש סמכות ייחודית לדון בהליכי בוררות לבית המשפט לענייני משפחה כשמדובר בתובענה שהיא בענייני משפחה, ולבית הדין לעבודה כשמדובר בסכסוך שעוסק בענייני עבודה.

שירי לנג: הצעת החוק הזו נועדה ליצור הרמוניה חקיקתית.

שירי לנג: לומר שהסמכות תיקבע בהתאם לנושא הסכסוך.

שירי לנג: ככל שהסכסוך הוא בסמכות בית משפט מחוזי, הליכי הבוררות יידונו שם, וככל שהסכסוך הוא בסמכות בית משפט שלום, הם יידונו בבית משפט שלום.

ניסן סלומינסקי: הסמכות נקבעת לפי הסכום.

שירי לנג: כן.

שירי לנג: לפעמים זה לפי השווי, ולפעמים זה לפי נושא הסכסוך.

שירי לנג: למשל מקרקעין, זה תמיד במחוזי.

שירי לנג: לפי כללי הסמכות העניינית הרגילים.

ניסן סלומינסקי: אז אם אתה מסכים, אנחנו נמזג.

ניסן סלומינסקי: מי בעד למזג?

אלעזר שטרן: לפי סעיף 84(ד) לתקנון.

ניסן סלומינסקי: מי בעד למזג את הצעת החוק הפרטית עם הממשלתית – ירים את ידו.

ניסן סלומינסקי: בעד ההצעה למזג את הצעות החוק – פה אחד

ניסן סלומינסקי: נמנעים – אין

ניסן סלומינסקי: אושר פה אחד.

ניסן סלומינסקי: עכשיו יש לנו הצעת חוק אחת.

אלעזר שטרן: בכפוף לאישור ועדת הכנסת.

ניסן סלומינסקי: כמובן, בכפוף.

ניסן סלומינסקי: אנחנו נחתום על זה.

ניסן סלומינסקי: עכשיו אם ככה אנחנו עושים הכנה לשנייה ושלישית.

ניסן סלומינסקי: מאחר וכבר הוסבר החוק, יש מישהו שרוצה להוסיף, לדבר, להגיד משהו?

אפרים גליקסברג: בתי הדין הרבניים גם כן.

אפרים גליקסברג: בתי הדין הדתיים.

ניסן סלומינסקי: לא, בתי הדין הרבניים זה סיפור נפרד.

ניסן סלומינסקי: זה סיפור נפרד, כי שם אין דרגות מבחינת בתי הדין הרבניים, ושם זה עובר לבית משפט, אז זה סיפור אחד.

ניסן סלומינסקי: נשכח מזה כרגע, ומה שכתוב בנוסח החוק - - -

אלעזר שטרן: לבתי הדין הרבניים כיום אין סמכות לדון בבוררות.

אלעזר שטרן: זו הרי הייתה הצעת חוק - - -

טלב אבו עראר: היא עוברת למשפט, לא?

ניסן סלומינסקי: כן, זה חוזר לבית משפט לענייני משפחה.

ניסן סלומינסקי: לכן עזבו, כרגע לא נכניס את זה.

ניסן סלומינסקי: דיבר איתי מי שצריך והסברתי לו שלא טוב להכניס את זה ולא כדאי להכניס את זה.

ניסן סלומינסקי: נתקדם ככה.

ניסן סלומינסקי: אתה רוצה להגיד משהו?

ניסן סלומינסקי: תקריא את החוק.

אלעזר שטרן: אני קורא את הנוסח של הצעת החוק הממשלתית.

אלעזר שטרן: "הצעת חוק הבוררות (תיקון מס' 4) (סמכות השיפוט בעניין הליכי בוררות), התשע"ח-2018" – כמובן שזה יהיה התשע"ט.

אלעזר שטרן: "תיקון סעיף 1. 1.

אלעזר שטרן: בחוק הבוררות, התשכ"ח-1968 בסעיף 1, במקום ההגדרה "בית המשפט" יבוא: ""בית המשפט" - בית המשפט המוסמך לדון, לפי כל דין, בעניין שהוסכם למסרו לבוררות".

אלעזר שטרן: 2.

אלעזר שטרן: בחוק בתי המשפט [נוסח משולב], התשמ"ד-1984, בסעיף 79ב(ג), הסיפה החל במילים "אולם "בית המשפט"" – תימחק.

אלעזר שטרן: 3.

אלעזר שטרן: חוק זה יחול על תובענה שנפתחה ביום הפרסום או לאחריו".

אלעזר שטרן: כמובן כי זה צופה פני עתיד.

ניסן סלומינסקי: מי בעד לאשר את הצעת החוק?

ניסן סלומינסקי: חוק הבוררות (תיקון מס' 4) (סמכות השיפוט בעניין הליכי בוררות), התשע"ט-2018.

ניסן סלומינסקי: מי בעד לאשר את זה לקריאה שנייה ושלישית – ירים את ידו.

ניסן סלומינסקי: בעד אישור הצעת החוק – פה אחד

ניסן סלומינסקי: נמנעים – אין

ניסן סלומינסקי: אושר פה אחד.

אלעזר שטרן: זה כמובן יונח בכפוף להחלטת ועדת הכנסת על המיזוג.

ניסן סלומינסקי: אני כבר חותם.

ניסן סלומינסקי: תודה רבה, הישיבה נעולה.